**শ্বেতা মেনন** (জন্ম: ২৩শে এপ্রিল ১৯৭৪) হলেন একজন ভারতীয় মডেল, অভিনেত্রী এবং টেলিভিশন উপস্থাপক। তিনি ১৯৯৪ সালে *ফেমিনা মিস ইন্ডিয়া এশিয়া প্যাসিফিকের* মুকুট জয়লাভ করেছিলেন। তিনি মূলত মালয়ালম এবং হিন্দি ভাষার চলচ্চিত্রে অভিনয় করেছেন, এর পাশাপাশি তিনি বেশ কয়েকটি তামিল চলচ্চিত্র প্রযোজনা করেছেন।

১৯৯০-এর দশকের গোড়ার দিকে, মালয়ালম পূর্ণদৈর্ঘ্যের চলচ্চিত্রগুলোতে একজন অভিনেত্রী হিসাবে তিনি তাঁর জীবন শুরু করেছিলেন। তিনি তাঁর অভিনয় জীবনের শুরুতে মডেলিংয়ের দিকে মনোনিবেশ করেছিলেন এবং বেশ কয়েকটি সুন্দরী প্রতিযোগিতায় অংশগ্রহণ করেছিলেন। এর মধ্যে কিছু প্রতিযোগিতা জয়ের পরে তিনি খ্যাতি অর্জন করেছিলেন, যার ফলে তিনি বলিউডে পা রাখতে পেরেছিলেন। ১৯৯৭ সালে মুক্তিপ্রাপ্ত হিন্দি চলচ্চিত্র *ইশক*-এর একটি গান "হামকো তুমসে পেয়ার হ্যায়"-এ তাঁর নৃত্যের জন্য তিনি সকলের নজরে এসেছিলেন; উক্ত চলচ্চিত্রে আমির খান এবং অজয় দেবগন অভিনয় করেছিলেন। অতঃপর তিনি ১৯৯৮ সালে মুক্তিপ্রাপ্ত হিন্দি চলচ্চিত্র *বন্ধন*-এ কাজ করেছেন। প্রায় ৩০টিরও বেশি হিন্দি চলচ্চিত্রে কাজ করার মাধ্যমে তিনি নিজের একটি ঝকঝকে প্রতিচ্ছবি প্রকাশ করেছিলেন। ২০০০-এর দশকের মাঝামাঝি সময়ে মালয়ালম চলচ্চিত্র জগতে ফিরে এসে এবং যথেষ্ট নজরকাড়া চরিত্রে অভিনয় করার মাধ্যমে তিনি তাঁর কর্মজীবনে এক নতুন স্তরে চলে আসেন। *পালেরি মানিক্যম* নামক চলচ্চিত্রে অভিনয়ের জন্য "সেরা অভিনেত্রী" বিভাগে কেরালা রাজ্য চলচ্চিত্র পুরস্কার জয়লাভ করার পাশাপাশি তিনি সমালোচকদের বেশ প্রশংসা কুড়িয়েছিলেন। অতঃপর তিনি ২০০৯ সালে মুক্তিপ্রাপ্ত *ওরু পাথিরাকোলাপথকাঠিন্তে কথা* এবং ২০১১ সালে মুক্তিপ্রাপ্ত *সল্ট এন' পেপার*-এর মতো চলচ্চিত্রে অভিনয় করেছেন। ২০১৮ সালে তিনি এশিয়ানেটে প্রচারিত জনপ্রিয় রিয়ালিটি টেলিভিশন অনুষ্ঠান *বিগ বস মালয়ালমের* ১ম আসরে একজন প্রতিযোগী হিসেবে অংশগ্রহণ করেছিলেন; যেখানে মাত্র ৩৬ দিন অতিবাহিত করে ১৬তম স্থান অধিকার করেছিলেন, উক্ত অনুষ্ঠানটি প্রবীণ অভিনেতা মোহনলাল উপস্থাপনা করেছিলেন। তিনি মালয়ালম চলচ্চিত্র জগতের সর্বাধিক বেতনপ্রাপ্ত শিল্পীদের মধ্যে একজন।

প্রারম্ভিক জীবন
---------------

শ্বেতা মেনন ১৯৮৪ সালের ২৩শে এপ্রিল তারিখে ভারতের পাঞ্জাবের চণ্ডীগড়ে জন্মগ্রহণ করেছিলেন। তিনি কেরলের মলপ্পুরম জেলার ভালানচেরিতে তাঁর শৈশব অতিবাহিত করেছেন। তাঁর বাবার নাম হচ্ছে টি. ভি. নারায়ণকুট্টি এবং তাঁর মায়ের নাম সারদা মেনন; তাঁরা উভয়েই মালয়ালী। তাঁর বাবা ভারতীয় বিমানবাহিনীতে চাকরিরত ছিলেন এবং তাঁর মা একজন গৃহিণী। তিনি কোজিকোডের পূর্ব পার্বত্য কেন্দ্র নং ১-এ পড়াশোনা করেছেন।

ব্যক্তিগত জীবন
--------------

শ্বেতা মেনন বলিউডের মডেল ববি ভোঁসলের সাথে বিবাহ বন্ধনে আবদ্ধ হয়েছিলেন, কিন্তু তাঁদের বিবাহ বিচ্ছেদে হয়ে গেছে। অতঃপর ২০১১ সালের ১৮ই জুন তারিখে তিনি শ্রীভালসন মেননের সাথে বিবাহ বন্ধনে আবদ্ধ হন, যিনি ত্রিশূরের বাসিন্দা কিন্তু মুম্বইয়ে বসবাসরত রয়েছেন। তাঁদের বিবাহের অনুষ্ঠানটি কেরলের ভালানচেরির নেথালাপ্পুরাথ সাস্থা আয়াপ্পা মন্দিরে আয়োজিত হয়েছিল। ২০১২ সালের ২৭শে সেপ্টেম্বর তারিখে সন্ধ্যা ৫টা ২৭ মিনিটে তিনি তাঁর প্রথম সন্তানের জন্ম দিয়েছেন; যার নাম রেখেছেন সাবাইনা মেনন। তার প্রসবের ঘটনাটি *কালিমান্নু* নামক চলচ্চিত্রের দৃশ্য হিসেবে ক্যামেরাবন্দি করা হয়েছিল।

তথ্যসূত্র
---------

1. ↑  "Divorce is like mercy killing: Bobby - Times of India"।
2. ↑  "Back to Mollywood"। *The Hindu*। Chennai, India। ১৬ জুন ২০০৬। ৯ নভেম্বর ২০১২ তারিখে মূল থেকে আর্কাইভ করা। সংগ্রহের তারিখ ২৫ মার্চ ২০২০।
3. ↑  "Shwetha Menon is the cousin of Anoop Menon"। The Times of India। ৫ নভেম্বর ২০১৩। সংগ্রহের তারিখ ২ মার্চ ২০১৪।
4. ↑  "Bobby Bhonsle admitted to an asylum"। ৪ ডিসেম্বর ২০০৮।
5. ↑  "Bobby makes a comeback"। *timesofindia*। সংগ্রহের তারিখ ৪ এপ্রিল ২০১৮।
6. ↑  "Shwetha Menon enters wedlock"। *Times of India*। ১৮ জুন ২০১১। ১৯ এপ্রিল ২০১২ তারিখে মূল থেকে আর্কাইভ করা। সংগ্রহের তারিখ ১৮ জুন ২০১১।

বহিঃসংযোগ
---------

* সরকারী ওয়েবসাইট  ওয়েব্যাক মেশিনে আর্কাইভকৃত ২৩ জুলাই ২০১৮ তারিখে
* ইন্টারনেট মুভি ডেটাবেজে শ্বেতা মেনন (ইংরেজি)
* শ্বেতা মেনন ফটো গ্যালারী